Ons gesels met Gavin Rajah | rooi rose Ons gesels met Gavin Rajah | rooi rose
Ons gesels met Gavin Rajah
Modeontwerper, Gavin Rajah, is 'n bekende naam in die Suid-Afrikaanse modewêreld. Hy is stigter van die Kaapse Modeweek en hy het POSITIVE ('n veldtog wat geld vir kinders met HIV en vigs insamel), in 2006 op die been gebring. Ons het by hom gaan inloer
Wat is jou kosbaarste herinnering aan jou loopbaan tot dusver?
Die keuse wat ek gemaak het om my klerereekse internasionaal bekend te stel, was 'n hoogtepunt. Dit was 'n angswekkende ervaring wat my waarlik bevry, en laat besef het dat ek nooit moet stilstaan nie. Dit het verseker dat ek in die internasionale arena suksesvol kon word.
Wat was die inspirasie agter jou Lente/Somer 2013/14 versameling?
My klerereeks is geïnspireer deur mites en literatuur vanuit die legendes in Arthur se tydperk. Daar is subtiele verwysings na outydse kostuums soos maliekolder, delikate borduurwerk en pantserplaat. Die sterk kontras tussen die sagte vroulikheid en harde elemente was perfek. Die agtergrondmusiek by die vertoning, deur Ludivico Einaudi, het 'n groot invloed op die versameling gehad en 'n misterieuse gevoel aan die vertoning verleen.
Wat is jou hoogtepunte van 2013?
Ek het die SATOURISM Ontwerper van die Jaar gewen. Ek het ook 'n kommersiële reeks saam met Legit op die been gebring wat vreeslik opwindend was. Dit gee individue met kleiner begrotings ook die geleentheid om van my uitrustings aan te koop.
Hoe sal jy 24 uur in Kaapstad spandeer?
• 'n Besoek aan Tafelberg met die kabelkar.
• 'n Lang ent se stap op Kampsbaai-strand.
• Ek sal rondsnuffel deur Langstraat en Kloofstraat. Daar is 'n paar ongelooflike ontwerpers, winkels, dekorwinkels, restaurante en gallerye.
• 'n Rit op 'n helikopter om die Kaapse skiereiland.
Vertel ons meer van jou welwillendheidswerk en wat POSITIVE vir jou beteken?
Ek was vir 3 jaar by POSITIVE betrokke en dit was 'n wonderlike ervaring. Dit is een van vele projekte waar ek 'n helpende hand aanbied. My werk by UNICEF is op 'n meer gereelde basis as welwillendheidsambassadeur en ek die wêreld vol hiervoor. Die modebedryf is geleë in 'n wêreld van fantasie en oppervlakkigheid. Dit bring vir my groot vreugde om ander te help en laat my besef dat daar veel belangriker dinge in die lewe is. Ek glo die wêreld het verantwoordelike, barmhartige mense nodig wat omgee. Daar is 'n gevoel van vervulling wanneer ek ander help – die gevoel is onbeskryflik groot.